Leeus verskeur man by Oos-Londen-dieretuinLeeus by die dieretuin in Oos-Londen in die Oos-Kaap Foto: Friends of the East London Zoo, Facebook ŉ Besoeker is Dinsdagoggend by die dieretuin in Oos-Londen in die Oos-Kaap deur leeus verskeur. “Personeellede van die dieretuin het die man se liggaam in die leeuhok gevind,” het Thandy Matebese, woordvoerder van Buffalo-munisipaliteit, aan Maroela Media gesê. Volgens kringtelevisiebeeldmateriaal het die man omstreeks 09:00 by die dieretuin aangekom en sy ingangskaartjie betaal. “Hy was alleen en hy het nie emosioneel of gespanne voorgekom nie,” het Matebese gesê. “Die man het vermoedelik die hoek van die sekuriteitsmuur gebruik om op te klim en oor die heining in die leeuhok in te spring.” Die man se liggaam is omstreeks 10:00 gevind toe personeellede die leeus wou voer.